**Dôvodová správa**

# A. Všeobecná časť

Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov (ďalej len „návrh zákona“) predkladá skupina poslancov Národnej rady Slovenskej republiky. **Cieľom** predkladaného návrhu zákona je

* **odstrániť problém spočívajúci v neprimerane prísnom postihovaní prechovávateľov/užívateľov drog,**
* **umožniť zníženie už uložených trestov za taký trestný čin, ktorý bude ponovom trestaný miernejšie.**

Súčasná právna úprava pozná prechovávanie omamných a psychotropných látok, jedov a prekurzorov pre vlastnú potrebu s určením maximálnych kvantitatívnych limitov počítaných podľa obvyklej jednorazovej dávky.

**Predkladatelia navrhujú** v súvislosti s vyššie uvedeným účelom znížiť horné hranice trestných sadzieb v doterajších ust. § 171 ods. 1 a 2, t.j. práve v prípadoch prechovávania pre vlastnú potrebu. V týchto prípadoch sa tiež má ponovom v § 40 umožniť, aby súd upustil od potrestania v prípade, že páchateľ (prechovávateľ drog pre vlastnú potrebu) bude súhlasiť s ochranným liečením podľa § 73.

Tiež sa navrhuje zníženie dolnej aj hornej hranice trestnej sadzby v novom ust. § 172 ods. 2, a to výlučne za účelom, aby súdy mohli zohľadniť osobitne recidívu prechovávateľov drog.

V ust. § 173 ods. 1 o prechovávaní predmetu na výrobu drog (kam sa v praxi niekedy radí i pestovanie rastlín z rodu konopa) sa odstraňuje spodná hranica trestnej sadzby (doteraz to bol jeden rok), podľa vzoru Českej republiky, s cieľom umožniť súdom zohľadniť všetky okolnosti každého jednotlivého prípadu a odstrániť neprimeranú tvrdosť zákona.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na podnikateľské prostredie, na životné prostredie, na manželstvo, rodičovstvo a rodinu a ani vplyv na informatizáciu spoločnosti, predpokladá sa nulový vplyv na rozpočet verejnej správy (štátny rozpočet) a pozitívne sociálne vplyvy.

**B. Osobitná časť**

**K Čl. I**

**K bodu 1.**

V prípade páchateľov – prechovávateľov drog pre vlastnú potrebu , ktorí by ponovom boli sankcionovaní v ust. § 171 ods. 1 alebo 2 trestom odňatia slobody do jedného alebo do dvoch rokov, sa súdu v novom ustanovení § 40 ods. 2 umožňuje uložiť im namiesto trestu odňatia slobody ochranné liečenie, a to za podmienky, že s tým páchateľ súhlasí.

**K bodu 2.**

Legislatívno-technická zmena vzhľadom na vloženie nového odseku 2 v § 40 (bod 1).

**K bodu 3.**

V ust. § 73 ods. 2 písm. d) sa ponovom vyžaduje, aby s uložením ochranného liečenia páchateľovi trestného činu súvisiaceho s návykovými látkami takýto páchateľ súhlasil. Jeho súhlas je tiež podmienkou uloženia ochranného liečenia, ktorým súd môže v zmysle § 40 ods. 2 „nahradiť“ trest predpokladaný v ust. § 171 ods. 1 alebo 2.

**K bodu 4.**

V prípade prechovávania menšieho množstva omamnej látky, psychotropnej látky, jedu alebo prekurzora pre vlastnú potrebu sa v ust. § 171 ods. 1 navrhuje zníženie doterajšej hornej hranice trestnej sadzby z troch rokov na maximálne jeden rok.

**K bodu 5.**

V prípade prechovávania väčšieho množstva omamnej, psychotropnej látky, jedu alebo prekurzora pre vlastnú potrebu sa v ust. § 171 ods. 2 navrhuje zníženie doterajšej hornej hranice trestnej sadzby z piatich rokov na maximálne dva roky.

**K bodu 6.**

Medializované prípady až extrémne prísneho potrestania recidivistov, ktorí boli prechovávateľmi drog v množstve prekračujúcom množstvá považované za prechovávanie pre vlastnú potrebu (t.j. nad 10 dávok), vedú predkladateľov k zníženiu spodnej hranice trestnej sadzby v novonavrhovanom ustanovení § 172 ods. 2 Trestného zákona, a to z 10 rokov na 5 rokov, pričom hornú hranicu trestnej sadzby sa navrhuje znížiť iba pre tieto prípady z 15 na 10 rokov.

**K bodu 7.**

V bode 6 uvedené zníženie spodnej hranice z 10 rokov na 5 rokov a hornej z 15 na 10 rokov v ust. § 172 ods. 2 sa má týkať iba recidivistov. Doterajšia výška spodnej hranice trestnej sadzby vo výške 10 rokov a hornej hranice vo výške 15 rokov sa zachováva pre všetky ostatné doterajšie prípady spadajúce pod pôvodné znenie ust. § 172 ods. 2, ktoré je ponovom prečíslované na ust. § 172 ods. 3.

**K bodu 8.**

V prípade výrobcov drog Trestný zákon v ust. § 173 pozná osobitnú skutkovú podstatu prechovávania zariadenia na výrobu omamnej látky, psychotropnej látky, jedu a prekurzora so základnou sadzbou od jedného do piatich rokov. Do znenia § 173 sa pritom zasahuje iba odstránením spodnej hranice v ust. § 173 ods. 1, podľa vzoru úpravy v Českej republike, vzhľadom na vhodnosť a nutnosť zohľadnenia všetkých okolností prípadu – pod prechovávanie predmetu na nedovolenú výrobu omamnej látky sa totiž doteraz v praxi podraďovalo aj pestovanie rastlín rodu konopa, dokonca pre vlastnú potrebu. V nasledujúcich kvalifikovaných skutkových podstatách v § 173 ods. 2 až 4 už ide o trestanie za činnosť sledujúcu v tejto súvislosti prospech, resp. zisk, do čoho sa touto navrhovanou novelou nezasahuje.

**K bodu 9.**

Prechodné ustanovenie má podľa vzoru prechodných ustanovení z trestného zákona z roku 1961 za cieľ umožniť prehodnotenie a zníženie už uložených trestov v prípade páchateľov odsúdených podľa ust. § 171 a § 172 po zmene výšky trestných sadzieb. Súd podľa tohto ustanovenia môže i bez návrhu pomerne skrátiť trest uložený podľa ust. § 171 a § 172, ak by sa po 14. marci 2022 príslušný trestný čin posudzoval už podľa nového znenia ust. § 171 a § 172, s nižšou hornou, resp. dolnou hranicou trestnej sadzby.

**K Čl. II**

Vzhľadom na dĺžku legislatívneho procesu sa účinnosť navrhuje na 15. marec 2022.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu právneho predpisu:** návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. je upravený v sekundárnom práve Európskej únie - v Rámcovom rozhodnutí Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami; uvedené už bolo zohľadnené v súčasnom znení Trestného zákona,
3. je obsiahnutý v judikatúre Súdneho dvora Európskej únie – rozsudok z 11. júna 2020 vo veci C-634/18.

**4. Vzhľadom na to, že predmet návrhu zákona negatívne nezasahuje a nemení doteraz prebraté a zohľadnené ustanovenia príslušného aktu sekundárneho práva Európskej únie v platnom a účinnom znení Trestného zákona, je bezpredmetné vyjadrovať sa podrobnejšie k bodu 4.**

**5. Návrh zákona je zlučiteľný s právom Európskej únie úplne.**

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*